CELEX: 32022D0161
Language: da
Date: 2022-02-03 00:00:00
Title: Kommissionens gennemførelsesafgørelse (EU) 2022/161 af 3. februar 2022 om afslutning af undersøgelsesproceduren efter en klage vedrørende handelshindringer, som defineret i forordning (EU) 2015/1843, som anvendes af De Forenede Mexicanske Stater, og som består af foranstaltninger, der påvirker importen af Tequila

7.2.2022   
               
               
                  DA
               
               
                  Den Europæiske Unions Tidende
               
               
                  L 26/17
               
            
         KOMMISSIONENS GENNEMFØRELSESAFGØRELSE (EU) 2022/161
         af 3. februar 2022
         om afslutning af undersøgelsesproceduren efter en klage vedrørende handelshindringer, som defineret i forordning (EU) 2015/1843, som anvendes af De Forenede Mexicanske Stater, og som består af foranstaltninger, der påvirker importen af Tequila
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Rådets forordning (EU) 2015/1843 af 6. oktober 2015 om fastsættelse af EU-procedurer på området for den fælles handelspolitik med henblik på at sikre udøvelsen af Unionens rettigheder i henhold til internationale handelsregler, navnlig regler fastlagt i Verdenshandelsorganisationens regi (1), særlig artikel 5, stk. 2, og artikel 12, stk. 1, og
         ud fra følgende betragtninger:
         1.   SAGSFORLØB
         
                     (1)
                  
                  
                     Den 23. juli 2020 indledte Europa-Kommissionen en undersøgelsesprocedure vedrørende handelshindringer, som De Forenede Mexicanske Stater har anvendt, og som består i at afvise at udstede eksportcertifikater for Tequila, ved at offentliggøre en indledningsmeddelelse i Den Europæiske Unions Tidende (2).
                  
               
                     (2)
                  
                  
                     Undersøgelsen blev indledt på grundlag af en klage indgivet af sammenslutningen Brewers of Europe Association på vegne af EU-erhvervsgrenen. Klagen indeholdt tilstrækkelige beviser for en handelsrestriktion og deraf følgende skade til at berettige indledningen af undersøgelsen.
                  
               
                     (3)
                  
                  
                     Den 16. april 2021 underrettede Kommissionens tjenestegrene det udvalg, der er nedsat ved artikel 7, stk. 1, i forordning (EU) 2015/1843, om resultaterne af undersøgelsesproceduren. I rapporten konkluderedes det, at selv om Unionen ikke umiddelbart havde interesse i at fortsætte sagen med henblik på tvistbilæggelse, bør proceduren forblive åben, og den videre udvikling i De Forenede Mexicanske Stater bør overvåges.
                  
               2.   TILBAGETRÆKNING AF KLAGEN OG AFSLUTNING AF PROCEDUREN
         
                     (4)
                  
                  
                     Den 6. oktober 2021 meddelte sammenslutningen Brewers of Europe Association Kommissionen, at den ønskede at trække klagen tilbage.
                  
               
                     (5)
                  
                  
                     I overensstemmelse med artikel 5, stk. 2, i forordning (EU) 2015/1843 kan procedurer afsluttes, hvis klagen trækkes tilbage, medmindre en sådan afslutning ikke ville være i Unionens interesse. I henhold til artikel 12, stk. 1, i forordning (EU) 2015/1843 afsluttes proceduren, når der ikke kræves noget indgreb til beskyttelse af Unionens interesser.
                  
               
                     (6)
                  
                  
                     Undersøgelsen havde ikke vist tegn på, at afslutningen ikke ville være i Unionens interesse. Nærmere bestemt er eksporten af Tequila til det berørte europæiske bryggeri genoptaget, og den påståede foranstaltning har ikke nogen systemisk indvirkning på andre EU-virksomheder.
                  
               
                     (7)
                  
                  
                     Kommissionen konkluderede derfor, at undersøgelsesproceduren vedrørende handelshindringer, som De Forenede Mexicanske Stater har anvendt, og som består i at afvise at udstede eksportcertifikater for »Tequila«, bør afsluttes.
                  
               
                     (8)
                  
                  
                     Denne afgørelse er i overensstemmelse med udtalelse fra det udvalg, der er nedsat ved artikel 7, stk. 1, i forordning (EU) 2015/1843 —
                  
               VEDTAGET DENNE AFGØRELSE:
         
            Artikel 1
            Undersøgelsesproceduren vedrørende De Forenede Mexicanske Staters afvisning af at udstede eksportcertifikater for »Tequila« afsluttes.
         
         
            Artikel 2
            Denne afgørelse træder i kraft dagen efter offentliggørelsen i Den Europæiske Unions Tidende.
         
         
            Udfærdiget i Bruxelles, den 3. februar 2022.
            
               
                  På Kommissionens vegne
               
               Ursula VON DER LEYEN
               
                  Formand
               
            
         
         
            (1)  EUT L 272 af 16.10.2015, s. 1.
         
            (2)  EUT C 265 af 13.8.2020, s. 3.